text: Ida Damborg: Tragisk situation
  02 december 2015 kl. 06.54
  Regionsrådsmedlem er langt fra tilfreds med, at Lisbeth Henriksen måtte vente forgæves på sygetransport to gange.
  Onsdag aften fortalte TV SYD historien om Lisbeth Henriksen, der to gange på ni dage måtte vente forgæves på en sygetransport.  I følge Ida Damborg er den behandling ikke acceptabel.  
  - Det er en meget tragisk situation for Lisbeth Henriksen og hendes pårørende. Det er slet ikke godt nok, at der ikke kommer en transport - enten fordi vagtcentralen ikke har disponeret beredskaberne godt nok, eller fordi der ikke har været nok beredskaber på vejene, siger Ida Damborg, regionsrådsmedlem for SF i Region Syddanmark.
  Hun slår fast, at SF de kommende dage vil spørge ind til antallet af beredskaber i Sydjylland.
  - Når transporterne ikke henter patienterne til tiden, så de kan nå deres aftaler på sygehusene, så spilder vi også sygehuspersonalets tid. Derfor er det dobbelt så træls, når en patient svigtes af en bestilt sygetransport, siger hun.
  